Diari Oficial de la Generalitat Valenciana


Sumari del DOGV 6054, del 10-07-2009 (2009/8098)

ORDRE de 3 de juliol de 2009, de la Conselleria d'Economia, Hisenda i Ocupació, per la qual es dicten les normes per a l'elaboració del pressupost de la Generalitat per a l'exercici 2010.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/07/03/(1)/dof/vci/html**

### Dades del document

Número de DOGV
:   6054

Data del DOGV
:   10-07-2009

Secció del DOGV
:   I. DISPOSICIONS GENERALS

Número del document
:   2009/8098


Data del document
:   03-07-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * elaboració del pressupost
    * pressupost
    * legislació

ORDRE de 3 de juliol de 2009, de la Conselleria d'Economia, Hisenda i Ocupació, per la qual es dicten les normes per a l'elaboració del pressupost de la Generalitat per a l'exercici 2010. [2009/8098]
PREÀMBUL
El procés d'elaboració del pressupost de la Generalitat per al 2010, com en períodes anteriors, ha de tindre com a marc d'actuació els principis de transparència, eficiència en l'assignació i utilització dels recursos públics i caràcter pluriennal, així com els programes operatius de la Comunitat Valenciana per al període 2007-2013.
L'economia espanyola i valenciana estan immerses en la crisi econòmica mundial més intensa de les últimes dècades. La seua progressiva desacceleració està en sintonia amb la desfavorable conjuntura internacional i europea, que té el seu punt d'inici en una crisi financera i el trasllat de la qual a l'economia real s'ha traduït, des del punt de vista de la demanda, en un debilitament del consum i la inversió. D'altra banda, des del punt de vista de l'oferta, observem una atonia de l'activitat en tots els sectors productius, especialment en la construcció, la qual cosa està afectant negativament el mercat de treball amb un important augment de la desocupació.
La falta de reformes estructurals, els problemes de liquiditat en el sector financer i la recessió de l'economia mundial retardaran l'eixida d'esta crisi. No obstant això, s'espera que comencen a millorar les condicions econòmiques conforme avance l'any 2010. Així i tot, les previsions econòmiques per a este exercici apunten lleugers descensos del PIB, tant per a la Comunitat Valenciana com per al conjunt d'Espanya.
Tots estos factors influiran en la capacitat recaptatòria del nostre sistema, per la qual cosa es preveuen menys ingressos no financers respecte a exercicis anteriors, alhora que les necessitats socials són les mateixes o fins i tot superiors. A més, falta concretar el nou model de finançament autonòmic, el qual és bàsic per a fer front a noves polítiques de despesa derivades de l'augment de la població a la Comunitat Valenciana.
Així, el pressupost de la Generalitat per a l'exercici 2010, com a principal instrument de programació econòmica a curt termini, ha de fer front a esta situació, i per a això cal impulsar aquelles mesures que dinamitzen la nostra economia, elevant la capacitat de creixement i la productivitat per mitjà del suport als sectors productius, així com prioritzar les polítiques dirigides al mercat de treball.
El nou pressupost s'ha d'emmarcar en el procés de diàleg social que es concreta en el Pacte Valencià pel Creixement i l'Ocupació (PAVACE II), el qual recull una sèrie de mesures dirigides a superar les dificultats econòmiques actuals, així com el manteniment de l'ocupació en els sectors més castigats per la crisi o redirigint-lo a un altre tipus d'activitats amb major potencial de creixement futur.
A més, el pressupost de la Generalitat per al següent exercici ha de tindre en compte l'Acord del Consell de Política Fiscal i Financera assolit el 17 de juny de 2009 pel qual s'establix l'objectiu d'estabilitat pressupostària per a les comunitats autònomes durant el període 2010-2012.
Des d'esta perspectiva, els criteris generals per a l'elaboració del pressupost de la Generalitat per al 2010 seran els següents:
a) Incrementar els recursos destinats a finançar les polítiques de despesa social, especialment en els servicis bàsics de sanitat, educació i atenció social, de tal forma que les persones amb majors dificultats no es vegen desfavorides.
b) Incidir en les polítiques que potencien la competitivitat i productivitat de la nostra economia, principalment les dirigides al foment de la innovació empresarial i capital tecnològic, la formació del capital humà i la millora en la dotació de les infraestructures.
c) Impulsar polítiques actives en el mercat de treball que minimitzen l'impacte de la crisi econòmica en l'ocupació i faciliten la formació i adaptació dels desocupats als nous requeriments del sector productiu.
d) Continuar amb la política de racionalització i optimització dels recursos públics i el seu impacte pluriennal, amb vista a una major eficiència i eficàcia en la seua utilització.
e) Possibilitar la convergència de la nostra Comunitat amb la Unió Europea, especialment en termes de renda per habitant.
f) Enfortir el grau de cohesió territorial de la Comunitat Valenciana a través del Pla Especial de Suport a la Inversió Productiva en Municipis de la Comunitat Valenciana (PIP), el qual pretén millorar la xarxa d'infraestructures i equipaments bàsics d'àmbit local mitjançant un important paquet d'ajudes econòmiques dirigides a l'obra pública...
En conseqüència, fent ús de les facultats que em conferix el Decret Legislatiu de 26 de juny de 1991, que aprova el Text Refós de la Llei d'Hisenda Pública de la Generalitat, en els articles 23 i 24,
ORDENE
1. Àmbit d'aplicació i unitat de pressupostació
1.1. Les normes contingudes en la present ordre s'aplicaran:
a) A l'administració de la Generalitat.
b) A les entitats autònomes i altres organismes públics de la Generalitat.
c) A les empreses de la Generalitat compreses en l'article 5.2 del Text Refós de la Llei d'Hisenda Pública de la Generalitat.
1.2. Unitat de pressupostació
El pressupost s'elaborarà tenint com unitat de compte l'euro.
2. Òrgans participants en el procés d'elaboració del pressupost de la Generalitat i tramitació de l'avantprojecte
2.1. Són òrgans participants en l'elaboració del pressupost de la Generalitat per a l'any 2010:
2.1.1. La Comissió Delegada del Consell per a Assumptes Econòmics, en els termes previstos en el Decret 78/2003, de 27 de juny.
2.1.2. La Secretaria Autonòmica d'Economia i Pressupostos que, en el marc de les competències que té assignades en matèria de pressupostos, articula la seua participació en el procés a través dels òrgans següents:
a) La Direcció General de Tributs, que elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals.
b) La Direcció General d'Economia quantificarà els Fons Estructurals de l'anualitat corresponent als programes operatius FEDER, FSE i qualsevol altra forma d'intervenció comunitària finançada amb Fons Estructurals del nou període de programació 2007-2013, inclosos els Programes Operatius aprovats dins de l'Objectiu de la Cohesió Territorial Europea, excloent-ne el fons de tipus sectorial la competència dels quals no corresponga a esta conselleria, Així mateix, vetlarà per la correcta consignació de les aplicacions pressupostàries corresponents a tots ells.
Així mateix és competència de la Direcció General d'Economia la consignació del Fons de Compensació Interterritorial.
Estes quantificacions hauran de ser enviades a la Direcció General de Pressupostos i Despeses abans del 17 de juliol, desglossant a nivell d'»assumpte», tant d'ingrés com de despesa, l'import corresponent a l'ingrés i a la despesa elegible.
c) La Direcció General de Pressupostos i Despeses que té assignades les funcions de desenvolupament i coordinació de totes les actuacions dirigides a l'elaboració del pressupost, en el marc i amb l'abast de les previsions de la present ordre.
A l'efecte serà competent per a:
- L'elaboració dels escenaris d'ingressos i despeses.
- L'obtenció, l'anàlisi i l'agregació, si és el cas, de les dades, antecedents, informes i estadístiques necessaris per a l'elaboració dels estats de despeses i ingressos pressupostaris, amb esta finalitat demanarà la informació necessària dels distints centres gestors.
- L'elaboració de l'avantprojecte de llei de pressupostos, tenint en compte les propostes formulades pels distints centres gestors, les orientacions de política econòmica i les prioritats establides, dins del marc d'Estabilitat Pressupostària.
2.1.3. La Direcció General d'Administració Autonòmica, que informarà a la Direcció General de Pressupostos i Despeses sobre els canvis d'adscripció orgànica i funcional que han de ser tinguts en compte en la confecció del capítol I del pressupost de despeses per a l'exercici 2010.
2.1.4. Els òrgans superiors de la Generalitat i les conselleries elaboraran les propostes ajustades a les lleis que siguen d'aplicació, als acords i les directrius aprovats pel Consell i a les normes i els criteris que s'assenyalen en esta disposició. Les propostes mencionades han de contindre:
- Modificacions de l'articulat del projecte de llei de pressupostos.
- Modificacions dels servicis pressupostaris, programes pressupostaris, línies de subvenció, projectes d'inversió i, en general, d'assumptes pressupostaris.
- Escenari pluriennal (2010-2012) dels compromisos de despesa continguts en cada programa pressupostari.
- Previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2010, s'entendrà inclosa en l'avantprojecte de pressupost.
- Avantprojecte de l'estat de despeses del seu pressupost.
- Les previsions dels ingressos afectes als programes duts a terme per ells.
- Els avantprojectes dels estats de recursos i dotacions de les entitats autònomes a elles adscrites, formant un sol pressupost per a cada entitat que ha de comprendre totes les actuacions, operacions i servicis que hagen de realitzar-se en virtut de les funcions que tinguen assignades, mantenint la coherència de les transferències reflectides en els estats de despeses de les conselleries i els estats d'ingressos de les entitats. En el cas de les despeses afectes a finançament comunitari, s'entendrà com ingressos previstos els que deriven de les propostes formalment presentades.
2.1.5. Les societats mercantils i entitats de dret públic de la Generalitat elaboraran els seus estats de recursos i dotacions, així com els pressupostos d'explotació i de capital, ajustats al que disposen les normes que les regulen. En el cas de les despeses afectes a finançament comunitari, s'entendrà com ingressos previstos els que deriven de les propostes formalment presentades. També hauran de realitzar la previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2010 s'haurà de recollir en l'avantprojecte de pressupost. La tramesa dels avantprojectes corresponents s'efectuarà a través de les sotssecretaries de les conselleries a les quals estiguen adscrits.
3. Procés d'elaboració
3.1. La Direcció General de Pressupostos i Despeses examinarà, en coordinació amb els altres òrgans competents en l'elaboració del pressupost, la documentació pressupostària rebuda, a l'efecte d'ajustar els crèdits al que disposa la present ordre i la resta de normativa aplicable, tenint en compte les línies bàsiques determinades per la Comissió Delegada del Consell per a Assumptes Econòmics i els escenaris pressupostaris, tot això amb la finalitat de racionalitzar la despesa pública dins del compromís amb el rigor pressupostari que s'ha mantingut des de 1996.
3.2. La Conselleria d'Economia, Hisenda i Ocupació, basant-se en els resultats de l'examen i dels ajusts previstos en els apartats anteriors, i tenint en compte el que especifica l'article 24 del Text Refós de la Llei d'Hisenda Pública de la Generalitat, trametrà al Consell el corresponent avantprojecte de Llei de Pressupostos de la Generalitat per a l'exercici 2010, el qual, una vegada aprovat, serà elevat a les Corts en el termini assenyalat en l'article 55, apartat quatre, de l'Estatut i en l'article 25 del Text Refós de la Llei d'Hisenda Pública de la Generalitat.
4. Estructura dels pressupostos de la Generalitat
4.1. Estructura general del pressupost d'ingressos.
El pressupost d'ingressos de l'administració de la Generalitat i dels organismes públics per a l'any 2010 s'estructura d'acord amb la classificació econòmica que s'adjunta com annex I
4.2. Estructura general del pressupost de despeses.
El pressupost de despeses de la Generalitat i dels organismes públics per a l'any 2010 s'estructura d'acord amb els criteris següents:
a) Ordenació per naturalesa econòmica, d'acord amb la classificació que s'adjunta com annex II.
b) Distribució orgànica per seccions i organismes a elles adscrits. Annex III.
c) Ordenació funcional dels programes pressupostaris d'acord amb la classificació de grups, funcions i subfuncions vigent. Annex IV.
d) Màxima territorialització possible dels crèdits de despeses pressupostats. Annex V.
4.3. Estructures específiques.
Els pressupostos d'ingressos i despeses de les entitats autònomes de caràcter mercantil, industrial, financer o anàleg, les societats mercantils de la Generalitat i les entitats de dret públic, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els són d'aplicació.
5. Documentació per a l'elaboració del pressupost de la Generalitat
5.1. Els òrgans competents per a l'elaboració dels pressupostos per a l'any 2010 formularan les seues propostes a través de quatre documents:
a) Presentació de la proposta d'avantprojecte de pressupost:
Consistix en un document en el qual es raonen sintèticament els objectius i les mesures que servixen de suport a les propostes pressupostàries que formule el departament, en l'àmbit de conselleria, entitats autònomes i empreses. En particular, l'adaptació als objectius generals de contenció i racionalització de la despesa pública, així com, si és el cas, de la política d'ingressos de gestió departamental que es propose. El seu contingut podrà ser utilitzat en l'elaboració de la memòria i de l'informe econòmic financer.
El document serà enviat per correu electrònic a l'adreça pxxsdourjcez@mqx.cq amb la referència «Presentació de la proposta d'avantprojecte de pressupostos». La Direcció General de Pressupostos i Despeses confirmarà la recepció pel mateix mitjà a l'adreça remitent.
b) Propostes relatives a l'articulat de l'avantprojecte de llei de pressupostos:
Consistix en un document en el qual s'especifiquen les propostes corresponents fonamentades com cal, ha de dur adjunt l'informe corresponent de l'àrea jurídica, i el seu procediment serà el mateix que en l'apartat anterior.
c) Propostes concretes i observacions:
La formulació de preguntes i observacions concretes s'enviaran per correu electrònic a l'adreça mencionada en el punt a).
d) Imports pressupostaris de despeses i ingressos:
Els imports pressupostaris de despeses i ingressos es registraran en el mòdul «Elaboració Pressupostària» (EP), per mitjà del qual s'obtindran totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de despeses per programes.
En el mòdul EP un import s'atribuïx a un «compte pressupostari» que resulta de la combinació de valors independents entre si. Per a poder registrar un import, la combinació de valors corresponents haurà de ser creada prèviament, omplint els vuit segments que la conformen. Estos segments identifiquen:
- Entitat: per mitjà del qual es diferencia l'administració de la Generalitat, les entitats autònomes, les entitats de dret públic i les societats mercantils de la Generalitat.
- Orgànica: per mitjà del qual es diferencien els nivells jeràrquics de l'organització (Secció, servici)
- Econòmica: per mitjà del qual es diferencien els crèdits d'ingressos i despeses per naturalesa. En les despeses s'introduiran dades a nivell de concepte, amb els dos últims dígits 00, i en ingressos a nivell de subconcepte.
- Funcional: per mitjà del qual es diferencien els programes pressupostaris en què es formulen crèdits de despeses o d'ingressos de gestió departamental: (Programa a cinc xifres)
- Assumpte: per mitjà d'este segment s'identifica la despesa, en el capítol VI amb el subprojecte d'inversió, en els capítols IV i VII amb les línies de subvenció, i el capítol VIII amb els projectes financers, i podrà ser utilitzat o no, per a qualsevol altre capítol. Per als capítols IV, VI, VII i VIII este segment és d'obligat compliment. En ingressos s'identificaran els assumptes en el cas de finançament afectat, en la resta es podrà utilitzar l'assumpte codificat com «NA».
- Territori: correspon al reflex de l'impacte territorial atribuïble a l'import pressupostari.
- PGCP: identifica el pressupost de despeses, d'ingressos afectes i d'ingressos no afectes.
- Classe de pres: correspon a l'any del pressupost que s'elabore.
Les fitxes pressupostàries que s'obtindran de l'explotació del mòdul EP hauran de ser les següents (annex VI):
FP1. Fitxa resum de recursos financers del programa. S'hi reflectirà el cost financer previst del programa per capítols de despesa per a l'exercici pressupostari del 2010, així com el detall de les transferències internes a entitats autònomes i empreses de la Generalitat.
FP2. Desagregació dels capítols de despesa de cada programa, detallada per conceptes econòmics.
FP3. Fitxa descriptiva dels ingressos afectes al programa. S'hi detallaran els ingressos inherents a l'execució del programa i, en el cas de les subvencions, s'hi expressarà l'organisme o l'entitat que transferix els fons. Així mateix, contindrà la descripció de l'aplicació en despeses per al compliment de la finalitat a què van destinades.
FP4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i la dimensió del problema sobre el qual s'actua, els objectius que es perseguixen i les principals línies d'actuació que es propose dur a terme el centre gestor corresponent.
Les línies d'actuació es relacionaran amb l'objectiu bàsic quantificat i este, al seu torn, amb la problemàtica sobre la qual es pretén actuar, per mitjà del desglossament que es reflectix en la fitxa.
FP6. Fitxa de projectes d'inversió. Recollirà, per a cada un dels programes, relació dels projectes (basada en la tipologia d'inversions recollida en l'annex VII) i subprojectes d'inversió que es preveu executar, amb indicació de la denominació, l'import, el total d'aportació pròpia i aliena, l'estat d'execució i el pla pluriennal d'inversió. Tots els subprojectes hauran de fer referència obligatòriament a la seua localització territorial, com a mínim a nivell comarcal i excepcionalment a nivell provincial quan l'àmbit d'aplicació de la inversió ho requerisca. A continuació, es concretarà l'import i l'origen del finançament extern referit a cada un dels projectes previstos en l'exercici pressupostari del 2010.
Els projectes ja contractats hauran de reflectir les despeses pluriennals compromeses per a cada un dels exercicis.
Amb caràcter obligatori, per als projectes d'inversió que requerisquen dotacions pressupostàries de despesa corrent per a l'efectiva posada en marxa, es farà constar la valoració anual de les despeses corrents i de capital necessàries per a l'obertura del servici, indicant, en tot cas, la data prevista de posada en marxa, la distribució entre els distints capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servici per període inferior a l'any.
FP7. Fitxa de transferències. Expressarà, per a cada una de les actuacions de subvenció o transferència dels capítols quatre i set del pressupost de despeses, l'import assignat a l'acció, la naturalesa dels beneficiaris previstos, així com una breu descripció de les seues característiques, la normativa reguladora a la qual es troba sotmesa, les finalitats que perseguix i els imports de fons propis i, si és el cas, fons finalistes i aportació condicionada, detallant les quanties i l'origen d'estos fons, així com els compromisos pluriennals.
FP8. Fitxa memòria de les operacions financeres. Contindrà la denominació, la descripció, la finalitat i les característiques de cada una de les operacions financeres previstes en el programa (imports previstos, terminis d'amortització i imports corresponents, tipus d'interés i beneficiaris previstos), així com la documentació i la normativa que la sustenta.
RP1. Fitxa resum de programes i capítols. Recull, per a cada secció o organisme autònom, la relació de programes gestionats i el seu cost previst per capítols.
5.2. Les empreses públiques que figuren en l'annex III sota l'epígraf Comptabilitat Empresarial, ompliran les fitxes següents, el model de les quals queda recollit en l'annex VIII de la present ordre:
- Fitxa d'Estat de Recursos i Dotacions. Els seus apartats recullen les estimacions i avaluacions de necessitat per a l'exercici que es pressuposta, tant d'explotació com d'inversió i finançament, expressades en milers d'euros i ordenades segons la seua naturalesa econòmica. L'apartat «Variació del Fons de Maniobra» recollirà la diferència, positiva o negativa, entre el volum d'aplicacions i dels recursos per al seu finançament.
- Fitxa de Balanç. Recull la informació sobre la situació de l'empresa. S'omplirà adaptant-se a les normes del vigent Pla General de Comptabilitat, i haurà de recollir, amb la separació deguda, l'actiu, el passiu i el patrimoni net de l'empresa, per a l'exercici que es pressuposta i per a l'exercici actual.
- Fitxa de Pèrdues i Guanys. Recull el resultat previst per l'empresa per a l'exercici que es pressuposta i per a l'exercici actual. S'omplirà adaptant-se a les normes del vigent Pla General de Comptabilitat.
- Fitxa de Pressupost d'Ingressos i Despeses. Resum per capítols pressupostaris de les dades financeres del Balanç i del Compte de Pèrdues i Guanys.
- Fitxa d'objectius. Té com a finalitat recollir totes les dades necessàries per a emmarcar i definir el programa d'actuació de l'empresa durant l'exercici que es pressuposta.
Consta de quatre parts diferenciades:
A. Objectius estratègics. S'hi indicaran de la manera més explícita possible els objectius a mig i a llarg termini que resumisquen la projecció de l'empresa i marquen la seua estratègia d'actuació.
B. Objectius bàsics quantificats. Els objectius perseguits per al pressupost de l'any 2010 es concretaran mitjançant magnituds quantificables que permeten al gestor i als òrgans de control intern o extern avaluar-ne l'eficàcia.
Principals línies d'actuació per aconseguir l'objectiu: es detallaran a continuació de cada un dels objectius bàsics quantificats.
C. Llocs de treball que cal crear. Per tal de mesurar l'eventual aportació en la creació d'ocupació, es recull en este apartat l'estat de la plantilla en els diferents moments del temps que es marquen.
D. Observacions. S'omplirà per a ampliar o aclarir la informació facilitada en els apartats anteriors.
5.3. Addicionalment la Conselleria de Sanitat haurà d'aportar els informes següents:
AP 1. Farmàcia.
Estudi econòmic que inclourà un càlcul del nombre de receptes dispensades i el seu cost unitari en l'any 2010, basant-se en els exercicis de 2004 a 2009. Este càlcul distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius, així com una distribució territorial de les receptes i la despesa dispensada.
AP 2. Cost dels servicis concertats.
Estudi econòmic que calcule el cost dels servicis concertats per centre, el nombre de persones i els actes d'atenció concertada efectuats i el seu cost unitari durant 2009 i la seua previsió per a l'exercici 2010.
AP 3. Efectius i cost de personal.
S'hi recollirà, per a cada centre gestor i programa, el nombre d'efectius de personal i el seu cost, segons la seua relació jurídica, grup i, si és el cas, nivell; s'hi distingiran els efectius reals existents en el moment de la projecció de nòmina efectuada en el mes de juny de l'exercici de 2009, així com la totalitat de les despeses ordinàries de funcionament amb el detall de conceptes de despesa.
6. Terminis i criteris per a l'elaboració de la documentació
Els distints òrgans competents trametran a la Direcció General de Pressupostos i Despeses la documentació corresponent fins al 20 de juliol d'enguany. Les entitats autònomes i empreses de la Generalitat trametran, en el termini establit, la informació per mitjà de les conselleries a les quals estiguen adscrits. A este efecte, les conselleries adoptaran les mesures oportunes per a la recepció de la documentació en els terminis i en la forma fixats en la present ordre.
7. Criteris per a la formulació de propostes
Els criteris que s'han de tindre en compte per a l'elaboració del document pressupostari seran els següents:
a) Optimització del nombre de programes pressupostaris.
b) Contenció i racionalització de la despesa pública.
c) El capítol I «Despeses de personal» prendrà com a referència el cost anual calculat dels llocs adscrits a cada programa pressupostari en data 30 de juny de 2009.
d) El capítol II «Despeses de funcionament» quantificarà les projeccions efectuades en compliment de l'article 2 de l'Ordre de 22 de març de 2005, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat, i els compromisos documentats amb acord de Consell.
e) En els capítols IV, VI, VII i VIII de despeses s'hauran d'incloure:
- L'aportació de la Generalitat a les despeses de funcionament o d'explotació de les entitats autònomes i empreses de la Generalitat, als quals s'aplicaran els mateixos criteris establits anteriorment d'este epígraf.
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.
- Línies i projectes d'inversió o financers cofinançats amb recursos procedents de la Unió Europea.
- Línies de subvenció de caràcter permanent que deriven de l'aplicació de normes amb rang de llei.
- Compromisos documentats amb acords de Consell.
- Compromisos ferms adquirits a càrrec d'exercicis futurs.
DISPOSICIONS FINALS
Primera
S'autoritza la Direcció General de Pressupostos i Despeses per a dictar les instruccions que considere necessàries per a l'aplicació de la present ordre.
Segona
La relació de persones juridicopúbliques recollida en l'annex III té caràcter indicatiu. En este sentit les diferents conselleries seran responsables de trametre tant els avantprojectes de pressupostos corresponents a les entitats autònomes i empreses que en la data de publicació de la present ordre estiguen en funcionament, com la d'aquells la posada en marxa dels quals estiga prevista abans de l'1 de gener de 2010.
Tercera
La present ordre entrarà en vigor l'endemà de la publicació en el Diari Oficial de la Comunitat Valenciana.
València, 3 de juliol de 2009
El vicepresident segon del Consell i
conseller d'Economia, Hisenda i Ocupació,
GERARDO CAMPS DEVESA


Còpia Permalink ELI